ΓΡΑΠΤΗ ΕΡΩΤΗΣΗ E-0988/98 υποβολή: Cristiana Muscardini (NI), Amedeo Amadeo (NI), Roberta Angelilli (NI), Spalato Bellerι (NI), Marco Cellai (NI), Sebastiano Musumeci (NI), Gastone Parigi (NI), Salvatore Tatarella (NI) και Antonio Trizza (NI) προς την Επιτροπή (2 Απριλίου 1998)

Θέμα: Προενταξιακές διαπραγματεύσεις με τη Σλοβενία

Πενήντα χρόνια μετά το τέλος του πολέμου, ο πρεσβευτής της Σλοβενίας στην Ιταλία δήλωσε ότι δεν έχει έρθει ακόμη η ώρα για την αποκατάσταση ειρηνικών σχέσεων μεταξύ Ιταλίας και Σλοβενίας. Ως γνωστόν, εκκρεμούν ακόμη ορισμένα θέματα σε επίπεδο διμερών σχέσεων μεταξύ της Ιταλίας και της Σλοβενίας (η επιστροφή των δημευθέντων περιουσιακών στοιχείων από τους εξόριστους που αναγκάστηκαν να εγκαταλείψουν τα σπίτια τους το 1947 και η αναγνώριση των άγριων σφαγών στις «Foibe» (καρστικές κοιλότητες στις οποίες έριξαν τα πτώματα), θέματα για τα οποία, μεταξύ άλλων, οι δύο χώρες καταβάλλουν εδώ και καιρό διπλωματικές προσπάθειες προς αναζήτηση ικανοποιητικών λύσεων. Στο πλαίσιο αυτό, οι δηλώσεις του πρέσβη της Σλοβενίας έρχονται σε αντίθεση με τις καταβαλλόμενες προσπάθειες και συμβιβάζονται με την επιθυμία ένταξης στην ΕΕ, σύμβολο ειρήνης και αρμονίας στις διεθνείς σχέσεις.

Κατόπιν τούτο υποβάλλουμε τα ακόλουθα ερωτήματα:

1. Πώς εκτιμά η Επιτροπή τη δήλωση αυτή εν όψει της επικείμενης έναρξης προενταξιακών διαπραγματεύσεων με τη Σλοβενία;

2. Δεν συμφωνεί ότι, ανεξάρτητα από τα θέματα που εμπίπτουν στη δικαιοδοσία των διμερών σχέσεων, μια τέτοια εχθρική στάση έρχεται σε αντίθεση με τις φιλικές σχέσεις, που εδράζονται στον αμοιβαίο σεβασμό, οι οποίες χαρακτηρίζουν τις σχέσεις των κρατών μελών της Ένωσης;

3. Δεν θεωρεί ότι αυτή η απερίσκεπτη και απαράδεκτη προσέγγιση, που δείχνει έλλειψη σεβασμού για τα ανθρώπινα δικαιώματα αν σκεφτούμε τα δύο ανεπίλυτα θέματα που καταγγέλλονται ανωτέρω, μπορεί να θέσει σε κίνδυνο την ομαλή και αντικειμενική πορεία των διαπραγματεύσεων;

4. Δεν συμφωνεί ότι, προτού αρχίσει τις προενταξιακές διαπραγματεύσεις με τη Σλοβενία, θα πρέπει να ζητήσει από τη χώρα αυτή να ξεκαθαρίσει τη θέση της όσον αφορά την αποκατάσταση ειρηνικών σχέσεων με την Ιταλία;

Απάντηση του κ. Van den Broek εξ ονόματος της Επιτροπής (28 Απριλίου 1998)

Η Επιτροπή είναι σε θέση να πληροφορήσει τα Αξιότιμα Μέλη του Κοινοβουλίου ότι τα άρθρα στον ιταλικό τύπο, που οδήγησαν στην υποβολή των ερωτήσεών τους, περιείχαν εσφαλμένες πληροφορίες.

Η δήλωση του Σλοβένου πρέσβη στη Ρώμη, η οποία δημοσιεύθηκε πρόσφατα σε αρκετές ιταλικές εφημερίδες, διαψεύσθηκε αμέσως από το υπουργείο Εξωτερικών στη Λιουμπλιάνα. Ο πρέσβης διαβεβαίωσε ότι οι δημοσιογραφικές πληροφορίες δεν απηχούσαν ούτε την επίσημη θέση της σλοβακικής κυβερνήσεως ούτε τις προσωπικές απόψεις του. Σε επίσημο ανακοινωθέν, που εκδόθηκε την επομένη της συνέντευξης, ο Σλοβένος υπουργός Εξωτερικών ανέφερε ότι οι διμερείς σχέσεις μεταξύ της Ιταλίας και της Σλοβενίας είναι εξαίρετες και διαπνέονται από το κοινό ενδιαφέρον των χωρών για σταθερότητα, φιλική συνεργασία, κοινό ευρωπαϊκό μέλλον και αμοιβαία προστασία των μειονοτήτων τους στις δυο χώρες.

Μολονότι η Επιτροπή δεν είναι αρμόδια για διμερή θέματα που ανακύπτουν μεταξύ της Σλοβενίας και κρατών μελών, παρακολουθεί εκ του σύνεγγυς τα εκκρεμή ζητήματα, ώστε να διασφαλίζεται η ομαλή και αντικειμενική διεξαγωγή των προενταξιακών διαπραγματεύσεων.